Cꞌacꞌariꞌ xumaj tzij cuqꞌuin ja raj Israel ja yukeꞌ quecꞌuꞌx ruqꞌuin,
quewaꞌ xbij chique riꞌ:
—Ja wi xajutij nixqꞌuejeꞌ chipan ja ntzobal jariꞌ ni katzij wiꞌ chi ix ndiscípulo.
Ja wi queriꞌ neban newotakij na janiꞌ ja nnaꞌoj in newotakij na chakajaꞌ chi ni katzij wiꞌ ja ntzobal in tok xtewotakij jariꞌ nixwasanel libre,
neꞌ chique.
—Pro ja rajoj ok riy rumam can ja rAbraham,
majutij okqꞌuejenak ta pa quekꞌaꞌ winak okquibanon ta mandar ¿la ok preso laꞌan chewiꞌ tok nabij chake chi nokwasaxel libre?
xecheꞌ tre.
Ja cꞌa Jesús xbij chic chique:
—Ni katzij wiꞌ ja xtinbij chewe riꞌ,
canojel ja winak ja nemacuni ejeꞌeꞌ xa e esclavo pa rukꞌaꞌ ja il mac como jaꞌ il mac nbano mandar quixin.
Jun esclavo arjaꞌ mta rukꞌaꞌ tre chi xtiqꞌuejeꞌ ta chijutij chipan ja jay rxin ja rajaw pro jun alcꞌwalaxel jariꞌ cꞌo rukꞌaꞌ tre chi nqꞌuejeꞌe chijutij.
Rmalcꞌariꞌ nbij chewe chi ja Ralcꞌwal Dios wi arjaꞌ nixwasanel libre jariꞌ ni katzij wiꞌ chi ix libre.
Anin wotak chi ix riy rumam can ja rAbraham pro masqui ix riy rumam can pro emajon rcanoxic wij nwach nak neban chwe chi ninecamsaj.
Queriꞌ cꞌa neban como mateyaꞌ lugar tre ja ntzobal chi nqꞌuiy más pa tak ewanma.
Nojel ja nmajon rbixic anin jariꞌ ruqꞌuin Nataꞌ ntzꞌaton wiꞌ.
Pro nojel ja remajon rbanic ixix jariꞌ etataꞌ ixix biyon chewe chi neban.
Queriꞌ xbij ja Jesús chique.
—Pro ja katataꞌ ajoj jariꞌ ja rAbraham,
xecheꞌ tre.
—Ja wixta katzij chi ix riy rumam can ja rAbraham ja ta cꞌariꞌ emajon rbanic ja caniꞌ xuban ja rAbraham.
Anin nojel ja nbin chewe jariꞌ ni katzij wiꞌ como ja Dios arjaꞌ biyon chwe pro masqui queriꞌ rbanic pro ixix necanoj wij nwach nak neban chwe chi ninecamsaj pro ja rAbraham ma queriꞌ ta xuban ja caniꞌ nixtajini neban ixix chwe camic.
Ja cꞌa retataꞌ ixix,
ja caniꞌ nuban arjaꞌ jariꞌ emajon rbanic ixix chakajaꞌ,
neꞌe ja Jesús chique.
—Ajoj tok xokalaxi ma ok alakꞌan tak acꞌalaꞌ ta,
ajoj xa jun Tatixel kaxin jariꞌ ja Dios,
xecheꞌ tre.
Ja cꞌa Jesús xbij chic chique:
—Ja wixta katzij chi ja Dios arjaꞌ Tatixel ewxin ninewajoꞌ ta cꞌa anin ariꞌ chakajaꞌ.
Queriꞌ nbij chewe como anin pa ranma ja Dios inelnakto wiꞌ,
ruqꞌuin arjaꞌ inpenak wiꞌ.
Ma chaka ta ngana inpenak,
arjaꞌ takyonto wxin.
¿Nak cꞌa tre tok matichꞌobtaj emwal ja nbij chewe?
Matichꞌobtaji como ja ntzobal mta egana necꞌwaxaj.
Ixix ix ralcꞌwal ja diablo in nak cꞌo rgana ja diablo chi nuban nijawariꞌ cꞌol egana ixix neban chakajaꞌ.
Ja diablo arjaꞌ ni camsanel wiꞌ ja tok winakarto ja rwachꞌulew.
Nojelal ja nbij ja Dios xa rcꞌulel ja diablo como ja diablo arjaꞌ ni majutij ja katzij ta nbij.
Ja tok nutzꞌak tzij ja diablo jariꞌ ni rxin wiꞌ como arjaꞌ ni tzꞌakol tzij wiꞌ,
arjaꞌ kas nwinakarsani ja tzꞌakoj tak tzij.
Pro anin ja nmajon rbixic chewe jariꞌ ni katzij wiꞌ pro como ni katzij wiꞌ xa chewiꞌ ja tok maquinenimaj.
¿La cꞌo ta cꞌa jun chewe ncowini nbij chi cꞌo wil nbanon?
Pro ja nmajon rbixic chewe,
ja wi ni katzij wiꞌ ¿nak cꞌa tre tok maquinenimaj?
Ja ralcꞌwal Dios ejeꞌeꞌ nqueyaꞌ quixquin tre ja nbix chique rmal ja Dios pro ja rixix mateyaꞌ ewxquin tre ja nbix chewe rmal como ma ix ralcꞌwal Dios ta chewiꞌ.
Queriꞌ xbij ja Jesús chique.
Ja cꞌa raj Israel quemaj chic ryokꞌic,
quewaꞌ quibij tre riꞌ:
—Ajoj ni rubey wiꞌ tok kabij chawe chi xa at caniꞌ jun aj Samaria in cꞌo jun demonio ucꞌayon awxin chakajaꞌ,
xecheꞌ tre.
Ja cꞌa Jesús xbij chic chique:
—Anin mta jun demonio incꞌayon ta como anin nmajon ryaꞌic rukꞌij ja nataꞌ Dios pro ja rixix xa nineyokꞌ.
Pro anin ma ja ta ncanoj chi nya̱ꞌ nukꞌij cumal winak pro ja Nataꞌ arjaꞌ ntajini nchomarsaj nak nuban chi nya̱ꞌ nukꞌij cumal ja winak,
arjaꞌ cꞌa xtibini bar cꞌo wiꞌ ja kas katzij,
wi wqꞌuin anin owi ewqꞌuin ixix.
Ni katzij wiꞌ ja xtinbij chewe riꞌ,
ja wi cꞌo jun nnimaj ja ntzobal jariꞌ ni mta wiꞌ camíc trij,
neꞌ chique.
Ja cꞌa raj Israel ejeꞌeꞌ quibij chic jutij tre:
—Camic bien kꞌalaj chi cꞌo jun demonio ucꞌayon awxin como atat nabij chi ni mta wiꞌ camíc trij jun winak wi arjaꞌ nnimaj ja ratzobal pro ¿la ma xcam ta laꞌan ja rAbraham ojer in la ma xecam ta laꞌan ja rojer tak profeta chakajaꞌ?
¿La tibij an tzij ariꞌ chi atat más nim akꞌij chwach ja katataꞌ Abraham ja tok arjaꞌ cami?
In ja rojer tak profeta xecam na ariꞌ chakajaꞌ.
¿Nak cꞌa atocnak wiꞌ nanaꞌ kaj atat?
Ja cꞌa Jesús xbij chique:
—Ja ranin wixta xa nyaꞌ nojoj nukꞌij nuyon jariꞌ mta noc wiꞌ pro ja Nataꞌ arjaꞌ nyoꞌ nukꞌij in ixix nebij tre ja Nataꞌ chi arjaꞌ Dios ewxin.
Pro xa ma ewotakin ta rwach ja Nataꞌ pro anin bien wotak rwach.
Ja wixta xinbij chewe chi ma wotak ta rwach jariꞌ xta cꞌa in junan ewqꞌuin ariꞌ ja rix tzꞌakol tak tzij.
Pro jariꞌ wotak rwach,
ni nnimaj wiꞌ ja rtzobal.
Ja rAbraham ja retataꞌ nixcheꞌ tre,
arjaꞌ janila quicoti ojer ja tok chꞌobtaj rmal chi nutzꞌat na ja kꞌij ja tok xquinpit anin in jariꞌ xutzꞌat,
congana quicot rmal,
neꞌe ja Jesús chique.
—¿Nak moda cꞌariꞌ pro majaꞌn waꞌan taban cincuenta ajunaꞌ,
la atzꞌaton cꞌariꞌ ja rAbraham?
xecheꞌ tre.
Ja cꞌa Jesús xbij chic chique:
—Ni katzij wiꞌ ja xtinbij chewe riꞌ,
anin nij incꞌo chi wiꞌ ja tok majaꞌn talaxi ja rAbraham,
neꞌ chique.
Ja tok xbij queriꞌ chique ejeꞌeꞌ quisicꞌlaꞌ abaj,
laj queqꞌuiak tzaꞌn abaj pro ja Jesús arjaꞌ xrawaj riꞌ,
xelel chipan ja templo in be.